អង្គការ​សុខភាព​ពិភពលោក​ជំរុញ​ឲ្យ​កម្ពុជា​បន្ត​​ប្រុង​ប្រយ័ត្ន​ចំពោះ​ជំងឺ​កូវីដ​១៩ ​ក្រោយ​ករណី​ឆ្លង​ថ្មី​២​ទៀត
នៅ​ពេល​ដែល​ប្រទេស​កម្ពុជា​រក​ឃើញ​ករណី​ជំងឺ​កូវីដ១៩​ពីរ​ករណី​ទៀត​ចូល​ពី​ក្រៅ​ប្រទេស​នោះ​ អង្គការ​សុខភាព​ពិភពលោក​ជំរុញ​ឲ្យ​កម្ពុជា​បន្ត​​ប្រុង​ប្រយ័ត្ន​ចំពោះ​កូវីដ​១៩ ​ទោះ​ជា​ប្រទេស​នេះ​មិន​បាន​រក​ឃើញ​ការ​ឆ្លង​វីរុស​​ក្នុង​ស្រុក​​ក្នុង​ពេល​ថ្មីៗ​នេះ​ក៏​ដោយ។
វ៉ាស៊ីនតោន — អង្គការសុខភាពពិភពលោក នៅថ្ងៃច័ន្ទនេះ បានជំរុញឲ្យកម្ពុជាបន្តការប្រុងប្រយ័ត្នចំពោះករណីឆ្លងកូវីដ១៩បន្ថែមទៀត ក្រោយពីមានការរកឃើញករណីឆ្លងថ្មីពីរទៀតក្នុងរយៈពេលប៉ុន្មានថ្ងៃចុងក្រោយនេះ។ អ្នកស្រី លី អាយឡាន (Li Ailan) តំណាងអង្គការសុខភាពពិភពលោកប្រចាំកម្ពុជាបានប្រាប់វីអូអេតាមសារអេឡិចត្រូនិកនៅថ្ងៃទី២៥ខែឧសភាឆ្នាំ២០២០នេះថា ករណីឆ្លងថ្មីចុងក្រោយទាំងពីរនេះបង្ហាញថា វីរុសកូរ៉ូណាដែលបង្កជាជំងឺឆ្លងរាតត្បាតជាសកលនៃជំងឺកូវីដ១៩នេះនឹងមិនទាន់ទៅណាទេ រហូតទាល់តែប្រទេសទាំងអស់លែងមានវីរុសនេះតទៅទៀត។ អ្នកស្រីបានសរសេរថា៖ «ដរាបណាវីរុសនេះនៅតែកំពុងសាយភាយវិលវល់ក្នុងប្រទេសដទៃទៀត កម្ពុជានៅតែមានហានិភ័យ»។ អ្នកស្រីបន្ថែមថា វីរុសនេះអាចនឹងស្ថិតនៅក្នុងប្រទេសកម្ពុជារយៈពេលយូរទៀត។ «យើងត្រូវតែបន្តការប្រុងប្រយ័ត្ន»។ ករណីឆ្លងថ្មីពីរចុងក្រោយបំផុត ដែលកម្ពុជាបានធ្វើតេស្តរកឃើញនេះ កើតឡើងចំពោះស្ត្រីខ្មែរអាយុ៣៩ឆ្នាំម្នាក់រស់នៅរាជធានីភ្នំពេញ ដែលបានធ្វើដំណើរវិលត្រឡប់មកពីសហរដ្ឋអាមេរិក និងបុរសខ្មែរម្នាក់ទៀតអាយុ២៦ឆ្នាំរស់នៅខេត្តកំពត ដែលបានធ្វើដំណើរវិលត្រឡប់មកពីប្រទេសហ្វីលីពីន ដោយបានបន្តជើងយន្តហោះពីប្រទេសកូរ៉េខាងត្បូង។ ការធ្វើតេស្តឃើញលទ្ធផលវិជ្ជមានករណីឆ្លងថ្មីទាំងពីរនេះធ្វើឡើងនៅថ្ងៃទី២១និង២៣ខែឧសភាឆ្នាំ២០២០ តែពីរបីថ្ងៃប៉ុណ្ណោះ ក្រោយពីប្រទេសកម្ពុជាបានសម្រេចលើកបម្រាមធ្វើដំណើរពីប្រទេសចំនួន៦ចូលកម្ពុជា រួមមានសហរដ្ឋអាមេរិក បារាំង អាល្លឺម៉ង់ អ៊ីតាលី អេស្ប៉ាញនិងអ៊ីរ៉ង់។ ក្រសួងសុខាភិបាលបានបញ្ជាក់កាលពីថ្ងៃអាទិត្យទី២៤ខែឧសភាឆ្នាំ២០២០ថា ក្រសួងបានធ្វើតេស្តរួចរាល់ហើយលើអ្នកដែលប៉ះពាល់ផ្ទាល់ជាមួយអ្នកឆ្លងចុងក្រោយ ដោយលទ្ធផលបង្ហាញអវិជ្ជមាន។ ប៉ុន្តែក្រសួងដដែលបានលើកឡើងថា ខ្លួននឹងបន្តធ្វើការតាមដាន និងស្រាវជ្រាវរកករណីដែលអាចកើតមានឡើងជាបន្តទៀត ហើយក៏បានអំពាវនាវឲ្យពលរដ្ឋមានការប្រុងប្រយ័ត្នជានិច្ច ដោយនិយាយថា«សុំកុំសន្តិភាពនិយមជាមួយវីរុសនេះ»។ រហូតមកពេលនេះ ប្រទេសកម្ពុជាបានរាយការណ៍ករណីឆ្លងកូវីដ១៩សរុបក្នុងប្រទេសចំនួន១២៤នាក់ ដែលក្នុងនេះ១២២នាក់បានជាសះស្បើយ ហើយមិនមានរបាយការណ៍អំពីមនុស្សស្លាប់ដោយសារជំងឺនេះទេ៕